- Det er som en kolibri, der står stille i luften, fortæller Jens Jørgen Andersen. Og den særprægede sommerfugleart, duehale, har da også et meget tydeligt kendetegn, der giver mindelser om den lille fugleart med det lange, spidse næb. Hos sommerfuglen er der dog ikke tale om et næb, men i stedet en sugesnabel, som den suger nektar fra blomster med. Se flere af Jens Jørgen Andersens billeder længere nede. Netop i Jens Jørgen Andersens have i Hanstholm spottede han mandag i en lavendel sommerfuglen i færd med at suge nektaren. - Vi bor på det allernordvestlige hjørne, og så er det jo ret fantastisk, siger Jens Jørgen til TV2 Nord. Han betegner sig selv som naturentutiast, der "mest interesserer sig for fugle." Alligevel var han ret begejstret for gæsten sydfra. Normalt huserer sommerfuglen, der kan blive godt fem centimeter, ved Middelhavet, men varmt vejr kan trække den til Danmark. - Nu har vi en del buske og planter i haven, så jeg vidste godt muligheden var her. Men man skal være yderst heldig, siger han. Hvad der også var en sjældenhed, var at duehulen var forbi Jens Jørgen Andersens blomster i dagslys. I følge online-naturleksikonet Naturporten.dk er duehalenen natsommerfugl, men den flyver også om dagen. Den kendte danske TV-biolog og museumsinspektør for Naturhistorisk Museum i Aarhus, Morten D.D. Hansen er dog ikke overrasket, da TV2 Nord fortæller om Jens Jørgen Andersens billeder af duehalen. - Der er mange duehaler lige nu, så det lyder sandsynligt, siger Morten D.D., der bekræfter at den er sjælden, men at man dog ikke ligefrem kan kalde det et sensationelt fund. - Nej, men det er en fed sommerfugl, siger han. Det stemmer i med den begejstring som Jens Jørgen Andersen fik. - Jeg syntes den er pæn og fascinerende. Som en kolibri, der står stille i luften.

Referat:
Behåret sommerfugl er en sjælden gæst i Danmark - pludselig var den i Jens Jørgens baghave på det yderste af Danmark.